ฮ่องกงยกเลิกประกาศห้ามนักท่องเที่ยวเดินทางเข้าไทยแล้ว
รมว.ท่องเที่ยวฯ เผยฮ่องกงยกเลิกประกาศห้ามนักท่องเที่ยวเดินทางเข้าไทยแล้ว เชื่อปีนี้นักท่องเที่ยวได้ตามเป้า 15.5 ล้านคน
23 มี.ค. 2553

รมว.ท่องเที่ยวฯ เผยฮ่องกงยกเลิกประกาศห้ามนักท่องเที่ยวเดินทางเข้าไทยแล้ว เชื่อปีนี้นักท่องเที่ยวได้ตามเป้า 15.5 ล้านคน
นายชุมพล ศิลปอาชา รมว.ท่องเที่ยวและกีฬา กล่าวว่า ขณะนี้ยังไม่มีประเทศใดห้ามนักท่องเที่ยวเดินทางเข้าประเทศไทยเพิ่มเติม มีเพียงการแนะนำนักท่องเที่ยวให้ทบทวนการเดินทางเท่านั้น ส่วน ฮ่องกง ได้ประกาศยกเลิกคำเตือนห้ามนักท่องเที่ยวเดินทางเข้าไทยแล้ว
นายชุมพล เชื่อว่า แม้ปีนี้จะมีเหตุการณ์ความวุ่นวายเกิดขึ้นอย่างต่อเนื่อง แต่การท่องเที่ยวแห่งประเทศไทย จะสามารถแก้ไขปัญหาให้ผ่านพ้นไปได้ และสามารถกระตุ้นนักท่องเที่ยวต่างชาติเดินทางเข้ามาท่องเที่ยวในประเทศไทยได้ตามเป้าหมายที่ตั้งไว้ 15.5 ล้านคนในปีนี้
อย่างไรก็ตาม ในระหว่างที่การชุมนุมของกลุ่มคนเสื้อแดงยังคงอยู่ กระทรวงจะขยายระยะเวลาการทำงานของศูนย์ปฏิบัติการในภาวะวิกฤต (ศวก.) ต่อไปอีก 7 วัน เพื่อเฝ้าติดตามสถานการณ์การชุมนุมทางการเมือง อันจะส่งผลกระทบต่อการท่องเที่ยวของไทย